
Célok és irányelvek

Küldetés

Magyarország legszínvonalasabb évente megrendezendő esettanulmány versenyének megalapítása, illetve megszilárdítása, abból a célból, hogy ösztönözzük az esettanulmány módszertan magyarországi elterjedését, az esettanulmány kultúra magas színvonalú művelését, a magyar egyetemek bekapcsolását a nemzetközi esettanulmány versenyek vérkeringésébe; továbbá elősegítsük a hallgatók, az akadémia és az üzleti világ kapcsolatainak szorosabbra fűzését.

Jövőkép

A legmagasabb szakmai színvonalú, a szakmai közvélemény előtt széles körűen ismert és elismert versenyek megrendezése.

Az összegyűlt tapasztalatokra és ismeretekre alapozva, a verseny fokozatos nemzetközivé szélesítése – vezető külföldi gazdasági egyetemek meghívásával.

Irányelvek

A résztvevő csapatok

Meghívást a legszínvonalasabb és legsokoldalúbb üzleti képzést nyújtó állami egyetemek és főiskolák kapnak;
· A meghívás mindig intézményi szinten történik (a versenyző csapatok az egyetemüket képviselik, és nem szakkollégiumokat, diáktársaságokat stb.);
· A meghívást minden intézmény egyszerre – egy időben – kapja meg (ideértve a BKÁE-t is, ahol a verseny meghirdetése egy időben történik a többi egyetemnek címzett meghívó kiküldésével);
· A versenyen a versenyt szervező hallgatók nem indulnak el, anyaegyetemük viszont igen.

A megoldásra kerülő esettanulmány

A verseny tárgyául szolgáló esettanulmány mindig új, és a verseny céljából íródik;

· Az esettanulmány magyarországi, illetve magyar vonatkozású problémát tárgyal;

· Az esettanulmány a BKÁE Vezetési és Szervezési Tanszékének műhelyében készül;

· Az esettanulmány tárgyáról – a készítőkön és jóváhagyókon kívül – a verseny napjáig senki sem szerez tudomást – ideértve az esettanulmány verseny szervezőit is!

A zsűri

· A zsűriben kizárólag az üzleti élet független és pártatlan képviselői foglalnak helyet (cégvezetők, szakemberek);

· A zsűribe minden résztvevő cég csak egy zsűritagot delegál;

· A zsűriben helyet foglaló cégek egyenként ugyanakkora összeggel támogatják a rendezvényt.

Az esettanulmány módszer

Az esettanulmány módszerről általában

A magyar felsőoktatásban az esettanulmányok felhasználása az oktatásban rövid múltra tekint vissza, ezért röviden összefoglaljuk az esettanulmányokra épülő oktatásnak a lényegét. 

A magyar felsőoktatás a kilencvenes évek elejéig jórészt a kontinentális típusú oktatás és számonkérés megközelítését alkalmazta. Ebben a rendszerben a „hallgatók” (ez is jelzi az oktatás, mint egyoldalú információáramlás jellegét) előadások, jegyzetek és könyvek segítségével elsajátítják a kijelölt tananyagot. A tananyagról jellemzően írásbeli, esetleg szóbeli vizsgán számot adnak, majd a vizsgát követően gyorsan elfelejtik a tanultakat. Az oktatás egyoldalú, elméleti és passzivitásra ösztönöz; a diákok a tananyagot kész megoldáshalmazként elfogadják. 

Az angolszász országok hamar felismerték ennek a közelítésnek korlátait és hibáit. Az esettanulmányok az elmélet helyett gyakorlati problémákra összpontosítanak, a passzivitás helyett aktivitásra késztetnek, elősegítik a kommunikációs, analitikus és problémamegoldó képességek fejlesztését. Az esettanulmányok ideális esetben felkeltik az érdeklődést, és további munkára ösztönöznek. Az esettanulmányok nem törekednek arra, hogy kész megoldásokat kínáljanak, minden megfelelően alátámasztott megoldás elfogadható.

A jó esettanulmány

A jó esettanulmány célja, hogy gyakorlati üzleti problémát mutasson be. A jó esettanulmány reprezentálja a valóság komplexitását és strukturálatlanságát, a hallgatókat alternatívák kifejlesztésére, alternatívák közötti választásra ösztönzi. Az esettanulmányok feldolgozása során a hallgatók javaslatokat tesznek, érvelnek, problémákat oldanak meg, csakúgy, mint az üzleti életben. 

Az esettanulmány feldolgozása

Az esettanulmány feldolgozása négyfős csapatokban történik. A csapatoknak törekedniük kell arra, hogy közösen dolgozzák ki javaslatukat, és egységes döntésre jussanak. Az esettanulmány feldolgozása során a következőkre érdemes tekintettel lenni:

Tervezzük meg az esettanulmány kidolgozásának a menetét, minden tevékenységhez rendeljünk megfelelő időt. Az esettanulmány olvasását általában a probléma definiálása, a csapattagok közötti vita, a javaslat főbb elemeinek kidolgozása, majd a részletes kidolgozás követi, amitől természetesen tetszőlegesen el lehet térni. Tartsuk szem előtt, hogy a prezentáció számítógépes változatának kidolgozása igen időrabló feladat, ez a rendelkezésre álló idő több mint felét is kiteheti. Fontos felismerés, hogy a prezentáció kidolgozásakor a számítógép szűk kapacitást jelenthet. 

Alaposan, figyelmesen olvassuk el az esetet, legalább kétszer. Az első olvasáskor próbáljunk átfogó képet alkotni az iparágról, a vállalatról, a felmerülő problémákról. A második olvasás során összpontosítsunk a legfontosabbnak vélt részletekre, készítsünk jegyzeteket. 

Az esettanulmány feldolgozása során definiáljuk pontosan a problémát, tartsuk szem előtt az összes lehetséges alternatívát, majd válasszuk ki azt, amelyet a legmegfelelőbbnek tartunk. Nem minden probléma az, aminek látszik.

Az esettanulmányok számos mellékletet tartalmaznak. A mellékletek az esettanulmány integráns részei, a vállalatra és környezetére vonatkozó releváns és kevésbé releváns információkat tartalmazhatnak. Keressük a releváns információkat, kerüljük a nem relevánsakat.

Az esettanulmány prezentálásakor specifikáljuk, hogy kinek a szempontjából értelmezzük a problémát (pl. vezetés, igazgatóság, részvényesek, stb.). Az esettanulmány feldolgozásakor tartsuk szem előtt a vállalatot determináló tényezőket (ország, iparág, versenytársak, szakszervezetek, állam, stb.).

Az esettanulmány feldolgozása során vegyük figyelembe, hogy egy vállalati probléma igen összetett lehet. Törekedjünk a különböző funkcionális területek figyelembevételére (vezetési, pénzügyi, marketing, termelési, stb. szempontok).

Az esettanulmány feldolgozásának vitája során keressük az objektivitást, kerüljük a személyeskedéseket. A feldolgozás során konfliktusok merülhetnek fel a csapattagok között; tervezzük meg előre a konfliktusok kezelésének módjait. Jelöljünk ki egy embert, aki a kidolgozás menetét felügyeli és ösztönzi a többieket a hatékony munkára; rotáljuk ezt a szerepet.

Az esettanulmány prezentációja

Az esettanulmány feldolgozása során a versenyző csapatok prezentációt készítenek. A prezentáció nem az esettanulmány ismertetését, hanem az esettanulmányban felvetődő problémára adott megoldás kidolgozását jelenti. A csapatok tehát önálló javaslatokat dolgoznak ki, amelyeket elemzésekre, előfeltevésekre és következtetésekre alapoznak. A prezentációt a zsűri által feltett kérdések és az arra adandó válaszok követik, amelyek a megoldás kivitelezhetőségét, megfelelőségét ellenőrzik. A prezentációval kapcsolatos formai követelményeket a szabályzat tartalmazza.

A vezetői összefoglaló

A vezetői összefoglaló a prezentáció rövid összefoglalását tartalmazza. A vezetői összefoglaló felvázolja a főbb megállapításokat, a csapat javaslatainak főbb pontjait. A jó vezetői összefoglaló egyszerű, könnyen áttekinthető, a legfontosabb információkat tartalmazza és semmilyen olyan információt nem tartalmaz, amely a prezentáció során nem hangzik el. A vezetői összefoglalóval kapcsolatos formai követelményeket a szabályzat tartalmazza.

Mi kell a győzelemhez?

Problémamegoldás

Egy esettanulmány megoldása problémaorientált, strukturált gondolkodást igényel. Fontos az összefüggések gyors felismerése, a lényeglátás, a kulcs probléma kiemelése. Az esettanulmányban elszórtan meglévő információkat megfelelően kell csoportosítani, elemezni és felhasználni. 

Legjobb, ha a csapatok vezetői szemszögből közelítik meg az esetet. Kerülni kell a lényegtelen részletekben való elmerülést, átfogóan kell vizsgálni az egész vállalatot. A lényeges pontok kiemelése természetesen nem szabad, hogy együtt járjon a probléma túlzott leegyszerűsítésével. A jó megoldás figyelembe veszi a valóság komplexitását is.

Csapatmunka

A győzelemhez kevés a jó egyéni teljesítmény, a csapattagoknak együtt kell dolgozniuk. Hasznos, ha kezdettől fogva valamilyen munkamegosztás érvényesül a csapatban, akár a szakmai kérdésekre (stratégia, pénzügy, marketing, stb.), akár a csoportszerepekre gondolunk („elnök”, „ötletgyáros”, „megvalósító”, stb.).

A csapatoknak gondoskodniuk kell arról, hogy megfelelően osszák be a rendelkezésükre álló időt, és hatékonyan gazdálkodjanak egyéb szűkös erőforrásaikkal. Fel kell készülniük az esetlegesen felmerülő konfliktusok megoldására, illetve a munka során bekövetkező holtpontokon való átlendülésre.

Prezentációs készség

A prezentációnak legalább akkora szerepe van a győzelemben, mint magának a megoldásnak. Az igényes prezentációs anyag elkészítésén felül a csapatoknak meggyőzően kell bemutatniuk munkájuk eredményét, amihez a jó kommunikációs és prezentációs készségen kívül az eset magabiztos ismerete szükséges. Fontos továbbá, hogy a csapat felkészüljön, és konzisztens válaszokat adjon a zsűri kérdéseire.

A verseny szabályzata

· Minden csapat 15 óra felkészülési idővel rendelkezik, ennek beosztását a szervezőbizottság határozza meg.

· A felkészülési időn kívül az esettanulmány megvitatása NEM MEGENGEDETT. Külső segítség igénybevétele NEM MEGENGEDETT.

· A felkészülési időn kívül a csapattagok közötti megbeszélés NEM MEGENGEDETT.

· A prezentáció gyakorlása a felkészülési időn kívül NEM MEGENGEDETT.

· A csapatok könyveket és számológépeket használhatnak a felkészülés során. Minden egyéb, a felkészülést segítő eszköz használata NEM MEGENGEDETT. A szervezőbizottság nyomatékosan felhívja a csapatok figyelmét, hogy az esettanulmányon kívül semmire nincs szükség a sikeres felkészüléshez.

· Minden csapat rendelkezésére áll egy (1) számítógép. A felkészülés során minden csapat egy (1) számítógépet használhat. További számítógépek használata, a számítógépbe külső adatok bevitele NEM MEGENGEDETT.

· A prezentációkat a Microsoft PowerPoint programján kell elkészíteni.

· A prezentáció végső anyagát 2004. március 7-én este 8 órakor kell átadni a szervezőbizottság vezetőjének floppy lemezen. A késedelmes leadás a versenyből való kizárást vonja maga után.

· A prezentáció vezetői összefoglalóját szintén 2004. március 7-én este 8 órakor kell átadni a szervezőbizottság vezetőjének floppy lemezen. A vezetői összefoglaló terjedelme egy (1) oldal (12-es betűméret, egyes sortávolság). A késedelmes leadás a versenyből való kizárást vonja maga után.

· A prezentációra 20 perc áll rendelkezésre, amelyet egy 20 perces kérdésekből és a válaszokból álló rész követ. Az időkorlát túllépésért a zsűri a csapatokat bünteti.

· A prezentációt a csapatok az alkalomhoz illő öltözékben tartják.

· A szabályzatban részletezett NEM MEGENGEDETT magatartás tanúsítása esetén a szervezőbizottság a csapatot a versenyből KIZÁRJA.

A verseny időbeosztása

	
	Március 6.

SZOMBAT
	Március 7.

VASÁRNAP
	Március 8.

HÉTFŐ

	8.00 – 9.00

	Megnyitó, sorsolás
	Esettanulmány
kidolgozása
	

	15.00 – 16.00
	
	
	Prezentációk (döntő)

	16.00 – 17.00
	Esettanulmány
kidolgozása
	
	

	17.00 – 18.00
	
	
	

	18.00 – 19.00
	
	
	

	19.00 – 20.00
	
	
	

	20.00 – 21.00

	21.00 – 
	
	
	


Korábbi partnereink

· Arthur Andersen



- Várnai Éva

· Citibank





- Mayer Győző

· Deloitte & Touche Tomatsu

- Dunavölgyi Mária

· Ernst & Young




- Terták Ádám

· Fujitsu Siemens Computers

- Poros Gábor

· Graphisoft




- Bojár Gábor

· IFUA Horváth & Partner


- Radó István

· KPMG Hungária Kft.


- Tomka János

· McKinsey & Company


- Anthony G. Radev, Zolnai György

· OTP Bank





- Lantos Csaba

· Raiffeisen Bank



- Felcsuti Péter

· Roland Berger & Partner

- Turi Ferenc

· Shell Hungary 
Rt.



- Erényi Balázs

· Vodafone





- Vitai Attila

· Wallis Motor




- Müllner Zsolt

· Westel 900 Rt.



- Dr. Bodnár Zsigmond

· World Class International

- Dr. James Higgins

A meghívott egyetemek, főiskolák

· Budapesti Gazdasági Főiskola

· Budapesti Közgazdaságtudományi és Államigazgatási Egyetem

· Budapesti Műszaki és Gazdaságtudományi Egyetem

· Debreceni Egyetem

· Miskolci Egyetem

· Nyugat-Magyarországi Egyetem

· Pécsi Tudományegyetem

· Sapientia-Erdélyi Magyar Tudományegyetem (Csíkszereda)

· Selye János Egyetem (Révkomárom)

· Széchenyi István Egyetem

· Szegedi Tudományegyetem

· Szent István Egyetem

· Veszprémi Egyetem

AZ V. Országos Esettanulmány Verseny szervezője: az EVK Szakkollégium
Az EVK Szakkollégium 1990 őszén jött létre a Magyarországon lezajló változások közepette, illetve azok hatására. A Budapesti Közgazdaságtudományi és Államigazgatási Egyetemnek ez időrendi sorrendben a negyedik szakkollégiuma, azonban megítélésünk szerint sok dologban lényegesen eltér elődeitől.

A szakkollégium alaptói – közel száz lelkes egyetemista – úgy gondolták, hogy az egyetemünkön lezajló, vitathatatlanul pozitív változások ellenére kevés a gyakorlati képzést nyújtó elem a tanmenetben, ezért szükség van egy olyan szervezetre, amely képes ezeket az igényeket kielégíteni. Egy olyan szervezet létrehozását tűztük ki célul, amely tagjai, a jövő gyakorlati gazdasági szakemberei számára hasznos ismereteket nyújt, és nem hanyagolja el a tagok szocializációját sem. Az EVK az elmúlt évek során számos változáson ment keresztül, két dologban azonban változatlanok maradtunk: a szakmai munkát és a közösségépítést mindig azonos prioritásként fogalmaztuk meg. Tagjainktól a szükséges elméleti és gyakorlati közgazdaságtani ismeretek megszerzése mellett elsősorban a közösségbe való szerves beilleszkedést, és az abban való aktív részvételt várjuk el.

A szakmai munka hat gazdasági szakterületre összpontosul: a Marketing, Nemzetközi Kapcsolatok, Pénzügy, Számvitel, Vállalati pénzügyek és Vezetés-szervezés Szakcsoportokban zajlik. Véleményünk szerint ezek a területek képviselik az üzleti szféra azon önálló szegmenseit, ahol tagjaink érdeklődésüknek megfelelően elmélyedhetnek, és olyan szintre fejleszthetik tudásukat, hogy az minél inkább megfeleljen a társadalom által támasztott magas követelményeknek. A megszerzett tudást nem öncélúan kívánjuk felhasználni. Különböző kurzusok, konferenciák, vitaestek, előadások szervezésével az egyes szakterületek legaktuálisabb és legnagyobb érdeklődésre számot tartó ismeretanyagát meg kívánjuk osztani az egyetem többi hallgatójával is. 

A jó hangulatú, egymást kölcsönösen építő szakmai munka elképzelhetetlen lenne a kollégiumban zajló eseménydús és sokszínű közösségi élet nélkül. Mivel tagjaink egy helyen laknak a kollégiumban, s igy nap mint nap találkoznak egymással, számtalan rendezvény ötlete születik meg, és a jó csapatmunkának köszönhetően ezek megvalósítása sem sokat várat magára. A Vezetés-szervezés Szakcsoport tagjaiként úgy gondoltuk, hogy szervező munkánkkal hatékonyan hozzá tudnánk járulni a három évvel ezelőtt útjára indított Országos Esettanulmány Verseny céljainak megvalósulásához. A verseny alapítóinak elképzeléseivel azonosulva szeretnénk, ha egyetemünk néhány év múlva már egy hasonló nemzetközi versenynek adhatna otthont.

Ennek reményében munkálkodtunk már a tavalyi verseny megszervezésén is, amelyről meggyőződésünk, hogy minden résztvevő számára meghatározó élményt és hasznos szakmai tapasztalatot nyújt. 

A szervezőbizottság

- Kikhez fordulhatnak kérdéseikkel? -

Esettanulmány Verseny Központ

Tel: 218-80-40

e-mail: oev@evk.bke.hu
Endrődi András







Izer Norbert

Válogató verseny 





             Rendezvényszervezés

Tel: 20/311-0102







Tel: 20/427-8923
e-mail: andras.endrodi@evk.bke.hu



e-mail: norbert.izer@evk.bke.hu
Katona Ágnes







Laczkó Márk 

Kommunikációs anyagok





Sajtó

Tel: 30/407-6938







Tel:
20/336-0403
e-mail: agnes.katona@evk.bke.hu



e-mail: mark.laczko@evk.bke.hu

Saláta Nóra








Schubert Anikó

Egyetemi kapcsolattartás





Egyetemi kapcsolattartás

Tel: 70/234-7769







Tel: 20/436-5361

e-mail: nora.salata@evk.bke.hu




e-mail: aniko.schubert@evk.bke.hu

Szabó Zsuzsanna






Szilágyi Zsolt

Rendezvényszervezés






Pénzügyek

Tel: 70/510-7116







Tel: 20/448-9437

e-mail: zsuzsanna.szabo@evk.bke.hu



e-mail: zsolt.szilagyi@evk.bke.hu

